CELEX: 32018D2012
Language: da
Date: 2018-12-17 00:00:00
Title: Rådets afgørelse (FUSP) 2018/2012 af 17. december 2018 om ændring af afgørelse (FUSP) 2015/1333 om restriktive foranstaltninger på baggrund af situationen i Libyen

18.12.2018   
               
               
                  DA
               
               
                  Den Europæiske Unions Tidende
               
               
                  L 322/51
               
            
         RÅDETS AFGØRELSE (FUSP) 2018/2012
         af 17. december 2018
         om ændring af afgørelse (FUSP) 2015/1333 om restriktive foranstaltninger på baggrund af situationen i Libyen
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 29,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 31. juli 2015 vedtog Rådet afgørelse (FUSP) 2015/1333 (1) om restriktive foranstaltninger på baggrund af situationen i Libyen.
                  
               
                     (2)
                  
                  
                     Den 5. november 2018 vedtog FN's Sikkerhedsråd resolution 2441 (2018), hvorved det bekræftede sit stærke engagement i Libyens suverænitet, uafhængighed, territoriale integritet og nationale enhed og fastlægger, at situationen i Libyen fortsat udgør en trussel mod den internationale fred og sikkerhed.
                  
               
                     (3)
                  
                  
                     FN's Sikkerhedsråd besluttede, at de tilladelser, der er indeholdt i, og de foranstaltninger, der er indført ved Sikkerhedsrådets resolution 2146 (2014) skal anvendes på fartøjer, som laster, transporterer eller losser jordolie, herunder råolie og raffinerede olieprodukter, der er ulovligt eksporteret eller forsøgt eksporteret fra Libyen.
                  
               
                     (4)
                  
                  
                     Sikkerhedsrådet uddybede endvidere at handlinger, der truer freden, stabiliteten eller sikkerheden i Libyen eller hindrer eller underminerer en vellykket fuldførelse af landets politiske overgangsproces, også kan omfatte, men ikke begrænset til, planlægning, styring eller udøvelse af handlinger, der involverer seksuel eller kønsbaseret vold.
                  
               
                     (5)
                  
                  
                     Der er behov for yderligere handling fra Unionens side for at gennemføre visse foranstaltninger i denne afgørelse.
                  
               
                     (6)
                  
                  
                     Afgørelse (FUSP) 2015/1333 bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            I afgørelse (FUSP) 2015/1333 foretages følgende ændringer:
            
                        1)
                     
                     
                        Artikel 6, stk. 1, affattes således:
                        
                           »1.   I overensstemmelse med punkt 5-9 i UNSCR 2146 (2014), punkt 2 i UNSCR 2362 (2017) og punkt 2 i UNSCR 2441 (2018) kan medlemsstaterne inspicere udpegede skibe på åbent hav under anvendelse af alle foranstaltninger, der står i et rimeligt forhold til de specifikke omstændigheder, samt i fuld overensstemmelse med den humanitære folkeret og internationale menneskerettighedsret, der i givet fald finder anvendelse, og pålægge skibet at træffe passende foranstaltninger til at returnere jordolie, herunder råolie og raffinerede olieprodukter, til Libyen i samarbejde med den libyske regering og med dennes samtykke.«
                        
                     
                  
                        2)
                     
                     
                        Artikel 8, stk. 1, affattes således:
                        
                           »1.   Medlemsstaterne træffer de nødvendige foranstaltninger for at hindre indrejse i eller transit gennem deres område for personer, som Sikkerhedsrådet eller komitéen har udpeget, og som er omfattet af rejserestriktioner, i overensstemmelse med punkt 22 i UNSCR 1970 (2011), punkt 23 i UNSCR 1973 (2011), punkt 4 i UNSCR 2174 (2014), punkt 11 i UNSCR 2213 (2015), punkt 11 i UNSCR 2362 (2017) og punkt 11 i UNSCR 2441(2018), jf. listen i bilag I.«
                        
                     
                  
                        3)
                     
                     
                        Artikel 9, stk. 1, affattes således:
                        
                           »1.   Alle pengemidler, andre finansielle aktiver og økonomiske ressourcer, der ejes eller kontrolleres direkte eller indirekte af personer og enheder, som Sikkerhedsrådet eller komitéen har udpeget, og som er omfattet af indefrysning af aktiver, i overensstemmelse med punkt 22 i UNSCR 1970 (2011), punkt 19 og 23 i UNSCR 1973 (2011), punkt 4 i UNSCR 2174 (2014), punkt 11 i UNSCR 2213 (2015), punkt 11 i UNSCR 2362 (2017) og punkt 11 i UNSCR 2441 (2018), jf. listen i bilag III, indefryses.«
                        
                     
                  
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 17. december 2018.
            
               
                  På Rådets vegne
               
               E. KÖSTINGER
               
                  Formand
               
            
         
         
            (1)  Rådets afgørelse (FUSP) 2015/1333 af 31. juli 2015 om restriktive foranstaltninger på baggrund af situationen i Libyen og om ophævelse af afgørelse 2011/137/FUSP (EUT L 206 af 1.8.2015, s. 34).